b'\n_START_ARTICLE_\nPresto-Matic\n_START_SECTION_\nVaihteiston k\xc3\xa4ytt\xc3\xb6\n_START_PARAGRAPH_\nPresto-Maticin vaihdekaavio oli sama kuin manuaalivaihteiston, lukuun ottamatta puuttuvaa 1-vaihteen lovea._NEWLINE_L\xc3\xa4htiess\xc3\xa4\xc3\xa4n liikkeelle kuljettaja painoi kytkinpolkimen pohjaan ja valitsi joko peruutusvaihteen tai jommankumman eteenp\xc3\xa4inajoalueista (Low tai High). T\xc3\xa4m\xc3\xa4n j\xc3\xa4lkeen kytkinpoljin voitiin vapauttaa ja auto joko l\xc3\xa4hti liikkeelle tai se oli pidett\xc3\xa4viss\xc3\xa4 paikallaan jarrun avulla. Eteenp\xc3\xa4in ajettaessa ylivaihde saatiin kytketym\xc3\xa4\xc3\xa4n kun riitt\xc3\xa4v\xc3\xa4 ajonopeus oli saavuettu ja kuljettaja kevensi kaasupoljinta. T\xc3\xa4ll\xc3\xb6in s\xc3\xa4hk\xc3\xb6isesti ohjattu yksikk\xc3\xb6 kytki ylivaihteen p\xc3\xa4\xc3\xa4lle. Ajovaihteita eteenp\xc3\xa4in oli tarvittaessa nelj\xc3\xa4: Low - Low OD -  High - High OD._NEWLINE_Nestekytkimen ansiosta liikkeellel\xc3\xa4ht\xc3\xb6 voitiin suorittaa "High"-alueella, tosin kiihtyvyys oli t\xc3\xa4ll\xc3\xb6in jopa oman aikansa mittareiden mukaan melko verkkaista. Kun auto oli saavuttanut nopeuden 15 - 20 mailia tunnissa (25\xe2\x80\x9330\xc2\xa0km/h), kuljettaja nosti jalkansa hetkeksi kaasupolkimelta, jolloin ylivaihdeyksikk\xc3\xb6 kytki "matkavaihteen" p\xc3\xa4\xc3\xa4lle. Ylivaihdeyksikk\xc3\xb6 kytkeytyi automaattisesti p\xc3\xa4\xc3\xa4lt\xc3\xa4 pois aina kun auton nopeus laski alle 11 mailia tunnissa (17\xc2\xa0km/h) tai se pys\xc3\xa4ytettiin. Parempi kiihtyvyys saatiin aikaan, jos liikkeelle l\xc3\xa4ht\xc3\xb6 tapahtui pikkualueella. Pikkualueen ylivaihde saatiin kytketym\xc3\xa4\xc3\xa4n 8:n mailin tuntinopeudessa (13\xc2\xa0km/h) ja t\xc3\xa4ll\xc3\xa4 vaihteella kiihdytettiin 25:n mailin tuntinopeuteen, jolloin valitsin siirrettiin isolle alueelle._NEWLINE_Rakenne oli melkoisen tilaaviev\xc3\xa4 ja raskas, koska nestekytkimen lis\xc3\xa4ksi j\xc3\xa4rjestelm\xc3\xa4 vaati toimiakseen my\xc3\xb6s mekaanisen kytkimen. T\xc3\xa4m\xc3\xa4n johdosta t\xc3\xa4ll\xc3\xa4 vaihteistolla varustettujen autojen tulipelti ja lattiapellitys sek\xc3\xa4 kytkinpolkimen vivusto poikkeavat manuaalivaihteistolla varustettujen autojen rakenteista.'